Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om syttende ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater« (97/C 133/13)

Rådet for Den Europæiske Union besluttede den 7. februar 1997 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som nedsatte en redaktionsgruppe med Bo Green som ordfører.

Det Økonomiske og Sociale Udvalg udnævnte på sin 343. plenarforsamling af 26. og 27. februar 1997, mødet den 27. februar 1997, Bo Green til hovedordfører og vedtog enstemmigt følgende udtalelse.

1. Baggrund

1.1. Arbejdsgruppen om klassificering og etikettering af farlige stoffer og præparater under Udvalget for Den Tekniske Tilpasning har undersøgt alle disponible oplysninger om komplekse råolie- og stenkulstjæreprodukter og har vurderet disse produkter ud fra deres kræftfremkaldende virkning. Resultatet af vurderingen blev offentliggjort i direktiv 94/69/EF () om farlige stoffer, som var den 21. tilpasning til den tekniske udvikling. Med den 21. tilpasning blev der føjet en række kræftfremkaldende, mutagene eller reproduktionstoksiske stoffer i kategori 1 eller 2 til bilag 1 i direktiv 67/548/EF () om farlige stoffer.

1.2. Råolie- og stenkulstjæreindustrien ydede en hjælpende hånd ved vurderingen, idet den delte de stoffer, der er anført i Europæisk Fortegnelse over Markedsførte Kemiske Stoffer (EINECS), op i grupper af beslægtede stoffer, og den efterfølgende vurdering af stoffernes kræftfremkaldende virkning blev foretaget på et gruppe-grundlag (). Endvidere blev forekomsten af kendte indikatorstoffer () anvendt som kriterium for klassificering som kræftfremkaldende. I den forbindelse blev der knyttet en særlig note til den klassificering, der er beskrevet i den 21. tilpasning til den tekniske udvikling.

1.3. Selv om mange stoffer er blevet klassificeret, er der kun tale om nogle af produktgrupperne, og af disse sælges endnu færre rent faktisk til private brugere. De fleste af stofferne går enten til industrielle formål eller anvendes som mellemprodukter i andre processer. Dette gælder for både råolie- og stenkulstjæreprodukter.

1.4. I henhold til direktiv 94/60/EF () om den fjortende ændring af direktiv 76/769/EF () om begrænsning af markedsføring og anvendelse af visse farlige stoffer og præparater må stoffer, der er klassificeret som kræftfremkaldende, mutagene eller reproduktionstoksiske, ikke sælges til private. Den indeholder imidlertid en vigtig undtagelse for oliebaserede brændstoffers vedkommende, dvs. benzin og LPG.

2. Forslaget

2.1. Med den foreslåede 17. ændring føjes blot de stoffer, der i den 21. tilpasning til den tekniske udvikling af direktiv 67/548/EØF er klassificeret som kræftfremkaldende, til bilaget til direktiv 76/769/EØF, og dermed er det forbudt at sælge dem til private.

2.2. Den foreslåede ændring ajourfører endvidere bilaget til direktiv 76/769/EØF, idet der tilføjes andre stoffer, som siden offentliggørelsen af den fjortende ændring er blevet klassificeret som enten kræftfremkaldende, mutagene eller reproduktionstoksiske.

2.3. Producenterne af de stoffer, der er medtaget i den foreslåede 17. ændring, er blevet konsulteret og har bekræftet, at de ikke modsætter sig, at de pågældende stoffer medtages. De pågældende kræftfremkaldende stoffer (bortset fra brændstoffer) sælges nemlig i forvejen ikke til private.

2.4. Af hensyn til arbejdstagernes sundhedsbeskyttelse gælder bestemmelserne i direktiv 90/394/EØF () (beskyttelse mod kræftfremkaldende stoffer) for de stoffer, der er klassificeret som kræftfremkaldende, og som anvendes i industrien.

3. Generelle bemærkninger

3.1. Det Økonomiske og Sociale Udvalg godkender Kommissionens forslag om 17. ændring af direktiv 76/769/EØF.

3.2. ØSU glæder sig især over Kommissionens forslag om at beskytte forbrugerne mod udsættelse for kræftfremkaldende, mutagene eller reproduktionstoksiske stoffer på EU-niveau. Disse foranstaltninger supplerer de allerede gældende bestemmelser om beskyttelse af arbejdstagere i ovennævnte direktiv om kræftfremkaldende stoffer, hvis fulde gennemførelse ØSU anser for væsentlig.

3.3. Skønt den foreslåede ændring af 76/769/EØF forhindrer, at kræftfremkaldende, mutagene eller reproduktionstoksiske stoffer markedsføres til privat brug, mener ØSU, at det ville være bedre, hvis begrænsningen af salget af sådanne stoffer automatisk fulgte efter deres klassificering i henhold til direktiv 67/548/EØF.

3.4. ØSU bemærker, at anvendelsen af en udvalgsprocedure ville bidrage til at fremskynde gennemførelsen af en begrænsning af markedsføringen og brugen af kræftfremkaldende, mutagene eller reproduktionstoksiske stoffer, selv om der skulle gennemføres en forudgående høring af de involverede socio-økonomiske parter og interesser.

4. Særlige bemærkninger

4.1. ØSU noterer sig, at der i 14. ændring af direktiv 76/769/EØF er indført en undtagelse for oliebaserede brændstoffer, således at de, selv om de indeholder kræftfremkaldende, mutagene eller reproduktionstoksiske stoffer, kan sælges til private brugere, forudsat de forbrændes, når de anvendes. ØSU insisterer ikke desto mindre på, at der bør tages skridt til at nedbringe benzenemissioner fra tankstationer.

4.2. ØSU har noteret sig den vage formulering af note N, som gælder for nogle af de kræftfremkaldende, mutagene eller reproduktionstoksiske stoffer, og henstiller, at den gøres klarere.

Bruxelles, den 27. februar 1997.

Tom JENKINS

Formand for Det Økonomiske og Sociale Udvalg

() EFT nr. L 381 af 31. 12. 1994.

() EFT nr. L 196 af 16. 8. 1967.

() Eksempel: liste over gruppen af råoliestoffer:

- råolie

- råoliegasser

- benzin (7 grupper)

- gasolie (3 grupper)

- fuelolie

- fedt

- smøre-baseolie (3 grupper)

- aromatiske ekstrakter (4 grupper)

- wax & vaselin (3 grupper)

- foots oil

- raffinaderigas.

() Betingelserne for klassificering som kræftfremkaldende på grundlag af indikatorstof er anført i bilag 1 til direktiv 67/548/EØF i form af noter fra J til P.

() EFT nr. L 365 af 31. 12. 1994.

() EFT nr. L 262 af 27. 9. 1976.

() EFT nr. L 196 af 26. 7. 1990.